《次仙豀陈侍郎韵寄题刘尚书二首·真止》
宋代·陈宓

利禄由来酒样醇，伊谁未醉解收身。
须知泽畔独醒客，不顾墦间饱饫人。
晋代风流多逸士，陶公名节号忠臣。
筑堂景慕前贤行，饮水端能哜道真。

作者简介：（1171—1230）宋兴化军莆田人，字师复，号复斋。陈定弟。少从朱熹学。历泉州南安盐税，知安溪县。宁宗嘉定七年，入监进奏院，上书言时弊，慷慨尽言。迁军器监簿，又上言指陈三弊。出知南康军，改南剑州，救灾济民，多有惠政。后以直秘阁主管崇禧观。有《论语注义问答》、《春秋三传抄》、《读通鉴纲目》、《唐史赘疣》等。